b'\n_START_ARTICLE_\nEndel Meiusi\n_START_PARAGRAPH_\nEndel Meiusi (7. november 1932 \xe2\x80\x93 11. jaanuar 2018) oli eesti p\xc3\xa4ritolu ameerika vaimulik ja evangelist. _NEWLINE_Endel Meiusi s\xc3\xbcndis Tallinnas. Tema vanemad kuulusid Villardi kogudusse, isa oli Priikoguduste Liidu juhatuse liige ja ajakirja \xe2\x80\x9eArmu H\xc3\xa4\xc3\xa4l\xe2\x80\x9d vastutav toimetaja. Suved veetis Endel Saaremaal, kus tema vanaisa oli Vanam\xc3\xb5isa koguduse vanem._NEWLINE_Tallinna pommitamise j\xc3\xa4rel p\xc3\xb5genes perekond Rootsi, kus Endel l\xc3\xb5petas keskkooli. 1949\xe2\x80\x931953 elati Austraalias, kus Endel t\xc3\xa4iendas end elektroonika alal. Sealt siirdus ta USA-sse usuteadust \xc3\xb5ppima. _NEWLINE_Meiusi on teeninud pastorina kogudusi Ameerikas ja Austraalia eestlaste keskel. Oma p\xc3\xb5hikutsumust tundis ta pigem evangelistina ja on oma s\xc3\xb5nul k\xc3\xbclastanud 76 riiki. \xc3\x9cli\xc3\xb5pilasena korraldas Endel 1953. aastal esimese eestikeelse raadiosaate. Sealt alates sai tema s\xc3\xbcdameasjaks raadiomisjon. Tema missiooniks oli Piiblite levitamine, kristliku raadio k\xc3\xa4ivitamine ning humanitaarabi jagamine._NEWLINE_Eesti taasiseseisvumise ajal p\xc3\xbchendas Meiusi aega ja energiat kodumaa heaks Eesti Kristliku Ministri (Estonian Christian Ministries) teenistuses, tr\xc3\xbckkides ja l\xc3\xa4kitades siia Piibleid. Meiusi s\xc3\xbcdamesooviks oli ehitada \xc3\xbcles vaimulik Pereraadio. See s\xc3\xbcndis novembris 1993. Selleks ajaks oli valmis ehitatud Oleviste stuudio. Samal aastal hakati saateid tegema Tallinnas ja Kuressaares, peagi ka Tartus. Raadiot\xc3\xb6\xc3\xb6d toetas Meiusi mitmel viisil kuni oma elu l\xc3\xb5puni._NEWLINE_Endel abiellus Mairi Konsaga 1955. aastal. Paaril s\xc3\xbcndisid t\xc3\xbctar ja kaks poega.'